Sønnen til politimannen ble pågrepet fredag 18. november. Det var i kjølvannet av denne etterforskningen at farens navn skal ha dukket opp. Mannen ble avhørt første gang søndag 20. november, samme dag som pressekonferansen om Operasjon «Dark Room» ble holdt ved politihuset i Bergen.

Etterforskes av Sør-Vest politidistrikt

Av habilitetshensyn er det Sør-Vest politidistrikt som etterforsker saken mot politimannen. Under nye avhør mandag i Stavanger skal han ifølge BT ha blitt konfrontert med at han skal ha hatt en profil på en nettside som blant annet fremstiller seksuelle overgrep mot barn.

– Han har logget seg inn på denne siden over tid, uten at vi så langt kan fastslå hvor lenge dette har pågått. Han er siktet for å ha lest skriftlig materiale som omhandler incest og seksualisering av barn. Det er snakk om barn under 18 år og ned mot fem års alder, sier politiadvokat Stian Eskeland, til Bergens Tidende.

ER PÅTALEANSVARLIG: Politiadvokat Stian Eskeland Foto: Arild Eskeland / NRK

Ikke funnet ulovlige bilder

Politimannens forsvarer, advokat Vegard Austgulen, har tidligere sagt at mannen stiller seg uforstående til saken. NRK klarte ikke å komme i kontakt med advokaten mandag kveld.

Så langt er det ikke funnet ulovlige bilder i beslaget. Politimannen er inntil videre suspendert fra tjenesten.